Landsliðsmaður í bann fyrir neyslu kókaíns Daryl Murphy í leik með írska liðinu á EM í Frakklandi 2016 . AFP Írski knattspyrnumaðurinn Daryl Murphy hefur viðurkennt að hann hafi verið úrskurðaður í leikbann fyrir að neyta kókaíns er hann skemmti sér með vinum sínum . Fékk hann sex vikna bann frá enska knattspyrnusambandinu . Murphy var á mála hjá Nottingham Forest í ensku B-deildinni þegar atvikið átti sér stað , en hann leikur nú með Bolton sem er í C-deildinni . Enska knattspyrnusambandið nafngreinir ekki leikmenn sem falla á lyfjaprófi , en Murphy viðurkenndi sjálfur að hafa neytt kókaíns . „ Ég vil taka það skýrt fram að ég samþykki ekki notkun ólöglegra eiturlyfja . Ég fór í bann í byrjun síðustu leiktíðar eftir að ég tók slæma ákvörðun þegar ég skemmti mér . Það gerðist bara einu sinni og við áttum ekki leik fyrr en nokkru seinna . Ég er ekki stoltur af því sem ég gerði , “ skrifaði Muprhy í yfirlýsingu sem birtist á The Athletic . Murphy spilaði 32 landsleiki fyrir Írland á árunum 2007 til 2017 .